Peter Skaarup (DF), 2001-05-03:
Nej, det går nok.
Vi synes, det har været godt, at Folketinget har taget stilling til, at der skulle laves en høring, som vi nu har afviklet i sidste uge, og som var meget spændende for alle deltagere.
Det tror jeg, alle er enige om.
Vi er også tilfredse med, at vi her i Folketinget får en mulighed for at debattere, hvor vi egentlig står med hensyn til det missilskjold, som er meget debatteret i denne her tid, ikke bare i Danmark, men også ude omkring i verden.
Efter vores opfattelse i Dansk Folkeparti er det med den kolde krig efterhånden heldigvis passé.
Den kolde krig eksisterer ikke længere, men der er i dag mange andre trusler, der præger verden: fanatiske og fundamentalistiske regeringer, der er skruppelløse og derfor uforudsigelige både for Danmark, for NATO og også for USA, og de kan være farlige i deres handlingsmønster.
Det er bydende nødvendigt, mener vi, at USA og andre vestlige nationer, der har muligheden, interesserer sig for de militære risici og drager de nødvendige konsekvenser af de nye trusselsbilleder, vi ser rundtomkring i verden.
Det er også noget, der er blevet bekræftet i Forsvarskommissionens arbejde her i landet, at det var en række nye trusselsbilleder, man så, og derfor er det også nødvendigt, at man forholder sig til de trusselsbilleder fra den vestlige verdens side.
Det missilskjold, som er foreslået af præsident Bush, er måske en af de mest realistiske overvejelser, der foregår i de her år.
Det er i al fald værd at bakke op bag USA på den måde, at undersøgelserne bør finde sted, og i videst muligt omfang bør NATO og andre berørte områder af verden også inddrages i de overvejelser, der finder sted.
Hensynet til stabiliteten i Europa gør det imidlertid meget klart, at det også er nødvendigt, at der er en bred tilslutning til de planer, som præsident Bush er fremkommet med.
Meget taler for, at Rusland og det øvrige Østeuropa også har behov for at sikre deres interesse i forhold til de såkaldte slyngelstater.
Og dialogen må selvfølgelig også omfatte de lande, når vi diskuterer missilforsvar i Vesten.
Men truslerne fra slyngelstaterne er jo ikke kun af militær art.
Hvis flygtninge- og indvandrerstrømme i de kommende år kommer ud af kontrol, kan dette i sig selv komme til at udgøre en hidtil uset trussel med ikkestabilitet og usikkerhed til følge i de vestlige demokratier.
Det er en anden side af problemet, som efter vores opfattelse også må indgå i overvejelserne og beslutningerne. Det er derfor meget nødvendigt, at de vestlige demokratier og vi her i Danmark taler meget åbent om truslerne og tør diskutere de løsningsmuligheder, som også lægges frem bl.a. af præsident Bush.
Dansk Folkeparti er parat til at deltage i drøftelserne omkring raketskjoldet.
Vi må undersøge, om betingelserne, der er nødvendige, kan opfyldes: sikkerhed for befolkningerne, bred enighed i NATO både i Vest- og Østeuropa, men også i de berørte områder i England, i Grønland og andre steder, hvor det måtte være vigtigt.
Der kan være mange betænkeligheder, som skal tages i betragtning, og det er langtfra alle de detaljer, som skal være på plads, der er på plads på nuværende tidspunkt.
Derfor kan man ikke i dag her i debatten give et betingelsesløst ja og amen til alt, men derimod et tilsagn om, at vi vil gå positivt ind i de overvejelser, der er fra amerikansk side.
Det kan være et vigtigt led i de bestræbelser, der hele tiden er på at dæmme op for banditstater, slyngelstater, som er usikre, som er ustabile.
Så i det hele taget hilser vi debatten velkommen, og vi vil støtte det forslag til vedtagelse, som er fremsat af regeringspartierne, Venstre, De Konservative og CD her i dag.
Vi mener, det er fuldstændig skævt, og det tjener kun til at gavne den ene side i den her konflikt, altså dem, der er modstandere af mere sikkerhed og tryghed for befolkningerne.
Så vores støtte er altså til en fortsat konstruktiv debat om det her, og vi håber, at den vil fortsætte, uden at vi graver os ned i skyttegrave.